Bare to uker før det svenske valget hadde nynazistene i «Den nordiske motstandsbevegelsen» (DNM) lørdag fått tillatelse til å demonstrere i Stockholm. Tillatelsen var svært omstridt – flere politiske partier klaget på politiets avgjørelse (uten å få medhold) – og det som skulle være en marsj gjennom gatene kom midt i en debatt om hvorvidt organisasjonen burde forbys.

Arrangementet skjedde også samme uke som et medlem i DNM sitter på tiltalebenken i Sundsvall etter beslag av våpen og dokumenter som politiet ser på som drapsforberedelser.

Nazistenes arrangement var ett av totalt 134 i den svenske hovedstaden denne helga, der flere var politiske: Mange fra venstresiden mobiliserte til kamp for streikeretten ved Norra Bantorget, mens nynazistene samlet seg på Kungsholmstorg halvannen kilometer unna.

Også DNM stiller som parti i høstens svenske valg – med godkjente lister til både riksdagsvalget og kommunestyrene i Ludvika, Boden og Kungälv. Det store flertallet av listekandidatene er straffedømt.

Filter Nyheter var til stede under nynazistenes forsøk på massemønstring i Stockholm lørdag. Det gikk ikke etter planen for nazistene: Mens organisasjonen tidligere har klart å mobilisere mange hundre deltakere, dukket det opp bare opp omlag 200 personer i hovedstaden.

Så langt Filter Nyheter har undersøkt, var det 15 nordmenn til stede – snaut en tredel av de aktive medlemmene i DNM i Norge. Flere av personene som dro til Stockholm er tidligere straffedømt, blant annet for våpen-, vold- og narkotika-lovbrudd.

Formelt hadde de høyreekstreme lov til å oppholde seg i området mellom klokka 10 og 18. Noen få var på stedet i 11-tida, før resten kom i tilnærmet samlet flokk cirka 12.15. Etter planen skulle nazistene marsjere en politigodkjent, men kort rute i gatene på Kungsholmen.

Så kom beskjeden fra scenen om at DNM like greit avlyste hele marsjen og ble værende på torget for å høre på taler, under massiv politibeskyttelse. Den offisielle begrunnelsen var misnøye med ruten og sikkerhetshensyn.

Fra talerstolen ble det sagt at avlysningen var «en protest» mot at organisasjonen ikke fikk lov til å demonstrere i mer sentrale deler av Stockholm (og for å veie opp for dette tok tre av nazistene seg ut med gummibåt ved det svenske slottet noen kilometer unna og avspilte en forhåndsinnspilt tale. Nazistene har også søkt om å få demonstrere i den svenske hovedstaden 1. september, altså førstkommende helg).

Talene ved Kungsholmstorg, fremført av DNM-profiler som lederen Simon Lindberg fra planet på en liten lastebil, kretset rundt jødehat (formulert som motstand mot sionisme), «folkeforrædere» blant svenske politikere (inkludert Sverigedemokraternas Jimmie Åkesson) og innvandringsmotstand.

Motdemonstrantene var langt flere, men politiet holdt dem på god avstand. Den største motdemonstrasjonen startet flere kvartaler unna.

Også organisasjonen Röd kommunistisk ungdom hadde tillatelse til å demonstrere i Stockholm lørdag. Politiet hadde i tillegg tillatt en «gatefest mot fascisme», samt en marsj for dyrs rettigheter. I forbindelse med noen av disse markeringene forsøkte enkelte å bryte politiets sperringer: To politibetjenter ble også sprayet i ansiktet med rødmaling. Kvelden i forveien hadde stockholmsavdelingen av Antifascistisk aktion (Afa) feiret organisasjonens 25-årsjubileum i den svenske hovedstaden. Filter Nyheter er kjent med at også aktivister fra de norske Afa-miljøene har reist til Stockholm i helgen.

Politiet klarte likevel å unngå – med et massivt oppbud som trolig involverte flere hundre politifolk – voldelige sammenstøt mellom motdemonstranter og nazister.

Før markeringen på torget startet, ble en beboer i Kungsholmen-området anholdt og bortvist av politiet da han gjennomførte en «sivil protest» mot at nynazistene fikk innta nabolaget.

– Jeg utførte en sivil protest mot at jeg ikke kan bevege meg fritt her. Det er vanvittig at de har fått tillatelse, sa Simon Lindgren til Filter Nyheter.

Senere på dagen ble det kastet en glassflaske mot en gruppe av DNMs «vakter», som fikk lov av politiet til å bære store skjold. I den andre enden av torget ble det amper stemning da en gruppe nynazister valgte å oppsøke motdemonstranter, noe som førte til at fire av motdemonstrantene ble anholdt av politiet og bortvist til sperringer langt unna DNM-medlemmene.

Etter at talene var over – og nazistene hadde spist brødskiver og drukket kaffe – ble de geleidet av politiet til t-banestasjonen Rådhuset, noen hundre meter fra samlingsstedet. Motdemonstranter ble fortsatt holdt på god avstand, men fra vinduer ropte en rekke beboere «inga fascister på våra gator» og tilsvarende slagord (mens nazistene svarte med oppfordringer til å hoppe).

Nazistene tok til slutt t-banen til forstaden Huvudsta og en parkeringsplass ved spisestedet «Restaurang Kurdistan». Derfra forlot de stedet i biler. Etter planen skulle DNM-medlemmene samles til felles etterfest, men også denne ble avlyst (om vi skal tro det som ble sagt fra talerstolen tidligere på dagen).

Filter Nyheter dekket nazi-markeringen på Twitter lørdag. Se videoer og direkterapporteringen:

Nazistene har tillatelse til å gå en relativt kort rute på Kungsholmen (kartet). Parallellt pågår det en stor venstreside-demonstrasjon i sentrum til støtte for streikeretten, der mange av deltagerne etterhvert vil delta i ulike former for protester mot nazi-demoen. pic.twitter.com/663nr4Mjd1 — Filter Nyheter (@FilterNyheter) August 25, 2018

Flere av nøkkelpersonene i nazistenes markering er tidligere straffedømt. Det samme gjelder flere av personene som i år stiller til valg på DNMs lister i september: https://t.co/iljR0N826z — Filter Nyheter (@FilterNyheter) August 25, 2018

Denne uka ble det også kjent at en av riksdagskandidatene til DNM er tiltalt for hatytringer etter å hengt opp Hitler-hyllest: https://t.co/gYINqE7SV2 — Filter Nyheter (@FilterNyheter) August 25, 2018

Beboere i området rundt Kungsholmstorg, der nazistene skal samles, henvender seg til politiet: – Tack för att ni finnes här. Bra jobbat. — Filter Nyheter (@FilterNyheter) August 25, 2018

– Ved å gi tillatelse til demonstrasjonen lar politiet samfunnsnedbrytende virksomhet pågå og få økt gjennomslag, fortsetter beboeren, som forventer å få en bot for å ikke ha fulgt politiets anmodninger. — Filter Nyheter (@FilterNyheter) August 25, 2018

Stockholm: Fire kvartaler fra nazistenes samlingsplass har én av motdemonstrasjonene startet: pic.twitter.com/0sFs23qhaE — Filter Nyheter (@FilterNyheter) August 25, 2018

En båt med Pride-flagg og høy popmusikk kretser på vannet bare noen hundre meter fra nazistenes samlingsted. pic.twitter.com/EtkNtxy26K — Filter Nyheter (@FilterNyheter) August 25, 2018

Svensk politi lar nazistene bruke skjold også i denne demonstrasjonen. pic.twitter.com/P1VAofuvTz — Filter Nyheter (@FilterNyheter) August 25, 2018

Minst 13 norske nynazister har ankommet demonstrasjonen i Stockholm. Én av dem er tidligere straffedømt blant annet for alvorlige våpenlovbrudd og narkotika, en annen for grov vold, en tredje for narkotika. — Filter Nyheter (@FilterNyheter) August 25, 2018

Nazistene i «Den nordiske motstandsbevegelsen» ser ut til å avlyse marsjen sin gjennom gatene på Kungsholmen og holder seg på torget der de nå har taler. Svært få har møtt fram sammenlignet med lignende demonstrasjoner de siste to årene – trolig i underkant av 200. pic.twitter.com/ABzBvPpzum — Filter Nyheter (@FilterNyheter) August 25, 2018

Som ved tidligere demonstrasjoner, roper DNM-medlemmene og støttespillerne slagord der politikere som Stefan Löfven og Jimmie Åkesson navngis som «folkeforrædere». — Filter Nyheter (@FilterNyheter) August 25, 2018

Det er langt flere motdemonstranter enn nynazister i gatene på Kungsholmen i Stockholm nå. pic.twitter.com/UB8nQB2EPg — Filter Nyheter (@FilterNyheter) August 25, 2018

Det ble ampert da en gruppe nynazister trakk mot motdemonstranter: pic.twitter.com/a0zredUUmi — Filter Nyheter (@FilterNyheter) August 25, 2018

En motdemonstrant kastet en flaske da en gruppe skjoldbærere gikk fram for å provosere antinazistene. Det var knapt noen tilløp til alvorlige sammenstøt, da DNM altså droppet hele marsjen og dermed aldri passerte større grupper av motdemonstranter. pic.twitter.com/hl5OwwCM4C — Filter Nyheter (@FilterNyheter) August 25, 2018

Nazistenes markering er nå over – også det sosiale treffet etter den planlagte marsjen (som det ikke ble noe av) er avlyst, ble det opplyst fra talerstolen. De har nå tatt t-banen til en pakeringsplass ved «Restaurang Kurdistan» utenfor sentrum. pic.twitter.com/hV9jlBdxRl — Filter Nyheter (@FilterNyheter) August 25, 2018